Greek: 570 | Λεπτομερής επεξήγηση της πρότασης ανά άρθρο. 1) Εξασφάλιση καλύτερης εφαρμογής του καθεστώτος των ελέγχων στους λιμένες και τα αγκυροβόλια της Ευρωπαϊκής Ένωσης (άρθρα 10 και 13) Όσον αφορά τους λιμένες, πρόκειται κυρίως για την εξασφάλιση ότι ο έλεγχος από το κράτος λιμένα πραγματοποιείται κατά ομοιόμορφο τρόπο σε όλους τους λιμένες σε όλα τα κράτη μέλη της Ευρωπαϊκής Ένωσης. Με τον τρόπο αυτό, το καθεστώς της απαγόρευσης πρόσβασης θα στηρίζεται στις απαγορεύσεις απόπλου που επιβάλλονται σε όλα τα κράτη μέλη και όχι μόνον στους λιμένες του Μνημονίου του Παρισιού, όπως συμβαίνει με την ισχύουσα οδηγία. Η πρόταση προσδιορίζει επίσης τις λεπτομέρειες της επιθεώρησης που ισχύουν στα αγκυροβόλια. 2) Ενίσχυση των υποχρεώσεων των πλοηγών για υποβολή αναφορών (άρθρο 17) Η οδηγία προβλέπει ήδη υποχρέωση των πλοηγών να αναφέρουν τις ανωμαλίες. Το ατύχημα του «Prestige» αποκάλυψε ότι οι πλοηγοί ανοικτής θάλασσας δεν είχαν διαβιβάσει ορισμένες πληροφορίες κατά τις προσεγγίσεις σε λιμένες της Βαλτικής, λόγω έλλειψης σαφούς νομικής βάσης. Συνεπώς, οι υφιστάμενες διατάξεις τροποποιούνται για να επεκταθεί η υποχρέωση αυτή στους πλοηγούς ανοικτής θάλασσας, συμπεριλαμβανομένων κείνων επί σκαφών υπό καθεστώς διέλευσης. Επί πλέον, προτείνεται η τροποποίηση των διατάξεων της οδηγίας για να επιτραπεί στα κράτη μέλη να παρακολουθήσουν καλύτερα τις αναφορές των πλοηγών και των λιμενικών αρχών. 3) Επέκταση και απλοποίηση του καθεστώτος απαγόρευσης πρόσβασης (άρθρο 10) Η απαγόρευση πρόσβασης αποτελεί εξαιρετικά αποτελεσματικό αποτρεπτικό εργαλείο στον αγώνα κατά των πλοίων που δεν πληρούν τα πρότυπα. Οι ισχύοντες κανόνες θα επεκταθούν σε όλα τα σκάφη: οι στατιστικές δείχνουν ότι τα πλοία μεταφοράς φορτίου χύδην και τα φορτηγά πλοία ακινητοποιούνται κατά μέσον όρο συχνότερα στην Ευρωπαϊκή Ένωση, θα απλοποιηθούν : τα ισχύοντα κριτήρια είναι δυσνόητα και η εφαρμογή τους είναι πολύπλοκη. Θα δοθεί ένα σαφές μήνυμα, αφού η πρόταση στηρίζεται πλέον σε δύο απλά κριτήρια: αφενός, την κακή διαχείριση του πλοίου από τον εφοπλιστή του, που χαρακτηρίζεται από επαναλαμβανόμενες απαγορεύσεις απόπλου χωρίς σημαντική βελτίωση της κατάστασης του πλοίου και, αφετέρου, από ελλιπή παρακολούθηση από το κράτος σημαίας, λόγω της παρουσίας του στον μαύρο και τον γκρίζο κατάλογο του Μνημονίου του Παρισιού. - θα ενισχυθούν: καθορίζεται ελάχιστη περίοδος απαγόρευσης πρόσβασης έτσι ώστε να καταπολεμηθούν οι καταχρήσεις που έχουν ήδη διαπιστωθεί όσον αφορά την εφαρμογή της οδηγίας, ιδιαίτερα τις απαγορεύσεις πρόσβασης που αίρονται πολύ γρήγορα, χωρίς σοβαρή επαλήθευση της κατάστασης του πλοίου. Οι κυρώσεις που επιβάλλονται στις περιπτώσεις υποτροπής είναι αυστηρότερες, και μπορεί να φθάσουν μέχρι την οριστική απαγόρευση της πρόσβασης στους λιμένες της Ευρωπαϊκής Ένωσης. 4) Ενίσχυση των απαιτήσεων σχετικά με τις υπηρεσίες που είναι αρμόδιες για τους ελέγχους και τα προσόντα των επιθεωρητών (άρθρα 4 και 16) Σύμφωνα με το διεθνές δίκαιο, ο έλεγχος από το κράτος λιμένα μπορεί να πραγματοποιηθεί από κάποιο κράτος μόνον αν αυτό συμμορφώνεται πλήρως με τους κανόνες, την τήρηση των οποίων επιβάλλει εντός των λιμένων του στα ξένα πλοία. Η οδηγία θα υπενθυμίσει αυτήν την ελάχιστη απαίτηση που επιβάλλεται στα κράτη μέλη της Ευρωπαϊκής Ένωσης. Επί πλέον, οι αρμόδιες αρχές πρέπει να είναι σε θέση να πραγματοποιήσουν υποχρεωτικές επιθεωρήσεις όταν τα υπό εξέταση πλοία βρίσκονται εντός λιμένος, ακόμη, αν απαιτηθεί, τα σαββατοκύριακα και τις αργίες, έτσι ώστε να αποκλειστεί το ενδεχόμενο τα εν λόγω πλοία να διαφύγουν κάθε έλεγχο. Τέλος, προβλέπεται η ενίσχυση των απαιτήσεων σχετικά με τα επαγγελματικά προσόντα των επιθεωρητών, με την απαίτηση τα κράτη μέλη να προβαίνουν τακτικά στην επαλήθευσή τους, ιδίως όσον αφορά τους νέους κανόνες που απορρέουν από τις τροποποιήσεις της οδηγίας ή των διεθνών συμβάσεων. Η Επιτροπή θα καταρτίσει με την βοήθεια του Ευρωπαϊκού Οργανισμού για την Ασφάλεια στη Θάλασσα εναρμονισμένο πρόγραμμα προσόντων και κατάρτισης των επιθεωρητών, με στόχο την επίτευξη υψηλού επιπέδου προσόντων των επιθεωρητών στη διευρυμένη Ευρωπαϊκή Ένωση. 5) Βελτίωση του προγραμματισμού, της προετοιμασίας και της διενέργειας των επιθεωρήσεων (άρθρα 7 και 18) Στο πλαίσιο της ενίσχυσης των διατάξεων που αφορούν την συνεργασία των αρχών, οι προ-αναγγελίες που λαμβάνονται από τους λιμένες και τους άλλους οργανισμούς πρέπει να διαβιβάζονται αμέσως στους επιθεωρητές, γεγονός που θα τους επιτρέψει να βελτιώσουν τον προγραμματισμό και την προετοιμασία των επιθεωρήσεων. Τέλος προβλέπεται ότι κατά την διενέργεια των επιθεωρήσεων, ο επιθεωρητής επαληθεύει κατά πόσον έχουν εντωμεταξύ αποκατασταθεί οι ανωμαλίες που εντοπίστηκαν αλλά δεν διορθώθηκαν στον προηγούμενο λιμένα. 6) Βελτίωση του καθεστώτος των ενισχυμένων επιθεωρήσεων (άρθρο 8) Στο καθεστώς των ενισχυμένων επιθεωρήσεων επέρχονται πρακτικές βελτιώσεις : τα πλοία που είναι επιλέξιμα για ενισχυμένη επιθεώρηση θα ενημερώνονται εκ των προτέρων από τον επιθεωρητή ότι θα υποβληθούν σε ενισχυμένη επιθεώρηση κατά την άφιξή τους στον λιμένα και κατά συνέπεια θα πρέπει να λάβουν επαρκή μέτρα για να είναι διαθέσιμα για μια τέτοια επιθεώρηση. Εξάλλου, με στόχο την πρακτική απλοποίηση, το καθεστώς των ενισχυμένων επιθεωρήσεων εφαρμόζεται στις κατηγορίες των υπό εξέταση πλοίων από μια συγκεκριμένη ενιαία ελάχιστη ηλικία (12 έτη). 7) Ενίσχυση των διατάξεων σχετικά με τον ανθρώπινο παράγοντα (άρθρο 12) Οι στατιστικές του Μνημονίου του Παρισιού δείχνουν αυξημένο αριθμό ανωμαλιών που συνδέονται με τα προσόντα και την ποιότητα ζωής και εργασίας των ναυτικών που υπηρετούν στα πλοία. Ορισμένες διατάξεις ενισχύουν τους ελέγχους για τα ζητήματα αυτά, με στόχο κυρίως να αντιμετωπιστεί το ανησυχητικό φαινόμενο της αύξησης των πλαστών πιστοποιητικών. Εξάλλου, οι καταγγελίες των ναυτικών σχετικά με την ασφάλεια και την υγεία των πληρωμάτων, τις συνθήκες εργασίας και γενικότερα την ασφάλεια του πλοίου και την πρόληψη της ρύπανσης, θα αντιμετωπίζονται συστηματικά και οι ναυτικοί θα ενημερώνονται για το αποτέλεσμα του αιτήματός τους. 8) Έλεγχοι στον τομέα της ασφάλειας (άρθρο 7) Οι θαλάσσιες μεταφορές είναι ιδιαίτερα τρωτές στους κινδύνους από τρομοκρατικές επιθέσεις ή άλλες εγκληματικές πράξεις. Με στόχο να ενισχυθεί η εφαρμογή του κανονισμού (ΕΚ) αριθ. 725/2004 του Ευρωπαϊκού Κοινοβουλίου και του Συμβουλίου, για τη βελτίωση της ασφάλειας στα πλοία και στις λιμενικές εγκαταστάσεις, εισήχθησαν στην οδηγία οι διαδικασίες επιθεώρησης που καθιερώθηκαν σε επίπεδο Μνημονίου του Παρισιού. 9) Αυξημένη προσφυγή στη διαφάνεια και τη δημοσίευση των πληροφοριών που αφορούν τα πλοία και τις επιχειρήσεις (άρθρο 20) Για να ενισχυθεί η αποτρεπτική επίδραση στους εφοπλιστές των πλοίων στα οποία έχουν επιβληθεί κυρώσεις με βάση την οδηγία, η Επιτροπή μέσω του Ευρωπαϊκού Οργανισμού για την Ασφάλεια στη Θάλασσα, προβλέπει τη δημοσίευση μαύρου καταλόγου των ιδιοκτητών των πλοίων που απετέλεσαν αντικείμενο επαναλαμβανόμενων μέτρων απαγόρευσης απόπλου ή πρόσβασης. Θα δημοσιεύεται επίσης και θα τηρείται συνεχώς ενήμερος σύμφωνα με τις ίδιες διατάξεις, ο μαύρος κατάλογος πλοίων στα οποία έχει επιβληθεί απαγόρευση πρόσβασης με βάση τις διατάξεις της οδηγίας. 10) Διευκόλυνση της παρακολούθησης εκ μέρους της Επιτροπής της εφαρμογής της οδηγίας από τα κράτη μέλη (άρθρο 23) Οι ισχύουσες διατάξεις, που δεν επιτρέπουν ικανοποιητικό έλεγχο, εκ μέρους της Επιτροπής, της εφαρμογής από τα κράτη μέλη, θα βελτιωθούν για να επιτρέψουν στον Ευρωπαϊκό Οργανισμό για την Ασφάλεια στη Θάλασσα, ο οποίος θα ενεργεί για λογαριασμό της Επιτροπής, να λαμβάνει υπό ηλεκτρονική μορφή τα ακριβή δεδομένα για τις κινήσεις των πλοίων. Με βάση τα στοιχεία αυτά, θα είναι δυνατή η πραγματοποίηση λεπτομερών αναλύσεων της λειτουργίας του καθεστώτος στους λιμένες των κρατών μελών, και αυτό θα κάνει δυνατή, για παράδειγμα, τη βελτιστοποίηση των πόρων που διατίθενται στην επιθεώρηση ανάλογα με τον όγκο των κινήσεων των πλοίων ή την αποφυγή του κινδύνου εμφάνισης πιθανών «λιμένων ευκαιρίας». 11) Δημιουργία νέου καθεστώτος επιθεωρήσεων (άρθρο 5) Ο σημερινός ακρογωνιαίος λίθος του καθεστώτος ελέγχου από το κράτος λιμένα είναι η εφαρμογή του καθαρά ποσοτικού κατωφλίου επιθεώρησης του 25% των πλοίων από το κράτος μέλος, το οποίο όχι μόνο επιτρέπει να διαφεύγουν από το δίχτυ πολυάριθμα πλοία αλλά υποχρεώνει μερικές φορές και τις διοικήσεις να εκτελούν αδικαιολόγητες επιθεωρήσεις μόνο για να φτάσουν στο εν λόγω ποσοστό. Η προτεινόμενη προσέγγιση καθιερώνει συλλογικό στόχο, ο οποίος συνίσταται στην επιθεώρηση όλων των πλοίων που καταπλέουν στην Ένωση, με συχνότερη επιθεώρηση των πλοίων υψηλού κινδύνου και αραιότερη επιθεώρηση των πλοίων ποιότητας. Το νέο καθεστώς επιθεώρησης θα έχει ως αποτέλεσμα τη μείωση του βάρους των επιθεωρήσεων στα πλοία ποιότητας ανάλογα με κριτήρια που συνδέονται με το ίδιο το πλοίο και τη σημαία του (ιδίως το γεγονός ότι το κράτος σημαίας εφαρμόζει τον εθελοντικό έλεγχο του Διεθνούς Ναυτιλιακού Οργανισμού (ΙΜΟ). Όμως, αξίζει να υπογραμμιστεί ότι αυτό το νέο καθεστώς δεν πρέπει να οδηγήσει σε εξασθένιση του ισχύοντος συστήματος, πράγμα που θα είχε ως αποτέλεσμα να αυξηθεί η έλλειψη ασφάλειας. Ειδικότερα, το νέο καθεστώς δεν πρέπει να αποβλέπει σε μείωση των πόρων που διαθέτουν τα κράτη μέλη για τον έλεγχο από το κράτος λιμένα αλλά την καλύτερη αξιοποίησή τους. Η αρχή είναι απλή αλλά η εφαρμογή της είναι πολύπλοκη : στην πραγματικότητα, ένα τέτοιο καθεστώς προϋποθέτει ότι για να αποφευχθεί η ανάπτυξη λιμένων ευκαιρίας, πρέπει να βρεθεί αντικειμενικός μηχανισμός που να εγγυάται ισότιμη – και επαληθεύσιμη – κατανομή του αριθμού των επιθεωρήσεων ανάμεσα στα κράτη μέλη. Η ανάλυση των λεπτομερειών ενός τέτοιου μηχανισμού βρίσκεται προς το παρόν σε εξέλιξη βάσει του Μνημονίου του Παρισιού – στο πλαίσιο του οποίου συγκροτήθηκε ειδική ομάδα – και του Ευρωπαϊκού Οργανισμού για την Ασφάλεια στη Θάλασσα. Κατά συνέπεια, προτείνεται στο στάδιο αυτό να ενταχθούν στην οδηγία οι αρχές αυτού του νέου καθεστώτος επιθεώρησης καθώς και τα ουσιαστικά του στοιχεία : η καθιέρωση κατηγορίας κινδύνου που θα ισχύει για τα πλοία, τα μέτρα ενθάρρυνσης για τα πλοία με σχετικά μικρή κατηγορία κινδύνου και η υιοθέτηση των υφιστάμενων διαδικασιών όσον αφορά την επιθεώρηση και την μεταγενέστερη παρακολούθηση των επιθεωρήσεων. Οι μεταγενέστερες αναγκαίες τροποποιήσεις της οδηγίας θα εισαχθούν μέσω της διαδικασίας της «επιτροπολογίας», όταν καθοριστούν όλα τα στοιχεία και οι πρακτικές λεπτομέρειες εφαρμογής του νέου καθεστώτος επιθεώρησης. Ωστόσο, μέχρι να εγκριθούν και να τεθούν σε ισχύ σε κοινοτικό επίπεδο αυτές οι τεχνικές λεπτομέρειες, το υφιστάμενο καθεστώς συνεχίζει να ισχύει και ιδιαίτερα το κατώφλι του 25% των μεμονωμένων πλοίων που επιθεωρούνται ανά κράτος μέλος. |
French: Toutefois, jusqu'à ce que ces modalités techniques soient adoptées et entrées en vigueur au plan communautaire, le régime existant continue à s'appliquer, et en particulier le seuil de 25% de navires individuels inspectés par Etat membre.